Na osnovu člana 38 stav 1 tačka 8 Zakona o lokalnoj samoupravi („Sl. list CG”, br. 2/18, 34/19 i 38/20) i člana 43 stav 1 tačka 8 Statuta opštine Bar („Sl. list CG – opštinski propisi”, broj 37/18), Skupština opštine Bar, na sjednici održanoj \_\_\_\_\_\_\_\_2022. godine, donijela je

**ODLUKU**

**o uslovima i načinu plaćanja poreskog duga u ratama**

**Član 1.**

Ovom odlukom se utvrđuju uslovi i način plaćanja poreskog duga u ratama.

Poreskim dugom u smislu ove odluke smatraju se dospjele, a neplaćene obaveze po osnovu poreza na nepokretnosti i turističke takse, kao i pripadajuća kamata za neblagovremeno plaćanje tih obaveza dospjelih do 31.12.2021. godine.

Dužnikom u smislu ove odluke smatra se svako fizičko lice koje ima neplaćene obaveze po osnovu poreskog duga iz stava 2 ovog člana veće od 100,00 €.

**Član 2.**

Pravo na plaćanje poreskog duga u ratama u skladu sa ovom odlukom ima svaki dužnik koji ispunjava uslove iz člana 1 ove odluke i koji podnese zahtjev za plaćanje poreskog duga u ratama najkasnije do 30.06.2022. godine.

Zahtjev iz stava 1 ovog člana podnosi se Sekretarijatu za finansije Opštine Bar na propisanom obrascu koji je sastavni dio ove odluke.

**Član 3.**

Poreski dug se može platiti u najviše 24 jednakih mjesečnih rata.

Broj i iznos mjesečnih rata utvrđuje se u zavisnosti od visine poreskog duga, s tim što minimalni iznos mjesečne rate iznosi 50,00 €.

**Član 4.**

O plaćanju poreskog duga u ratama Sekretarijat za finansije Opštine Bar i dužnik zaključuju odgovarajući protokol.

Prva rata se plaća prilikom zaključivanja protokola.

Svaka sledeća rata se plaća do kraja mjeseca za tekući mjesec.

**Član 5.**

Zaključivanjem protokola o plaćanju poreskog duga u ratama prekida se tok roka zastarjelosti prava na naplatu tog duga i rok počinje iznova teći danom dospijeća prve mjesečne rate iz protokola.

**Član 6.**

Dužnik je dužan da uredno plaća mjesečne rate u skladu sa zaključenim protokolom.

Za vrijeme urednog plaćanja mjesečnih rata u skladu sa zaključenim protokolom ne obračunava se kamata na dug obuhvaćen protokolom.

**Član 7.**

U slučaju nepridržavanja utvrđenih rokova plaćanja mjesečnih rata, protokol će se smatrati raskinutim. U tom slučaju, preostali poreski dug se uvećava za pripadajuću kamatu, a Sekretarijat za finansije Opštine Bar će po službenoj dužnosti pokrenuti postupak prinudnog izvršenja, u skladu sa zakonom kojim se uređuje poreski postupak.

**Član 8.**

Sekretarijat za finansije Opštine Bar će u roku od osam dana od dana stupanja na snagu ove odluke objaviti javni poziv za plaćanje poreskog duga u ratama u medijima i na web sajtu Opštine Bar.

**Član 9.**

Ova odluka stupa na snagu danom objavljivanja u „Službenom listu Crne Gore – opštinski propisi”.

Broj: 030-\_\_\_\_\_\_\_

Bar,\_\_\_\_\_\_\_ 2022. godine

**SKUPŠTINA OPŠTINE BAR**

**PREDSJEDNICA**

**Milena Božović**

**O B R A Z L O Ž E NJ E**

Pravni osnov za donošenje predložene odluke sadržan je u članu 38. stav 1. tačka 8 Zakona o lokalnoj samoupravi („Sl.list CG”, br. 2/18, 34/19 i 38/20) kojim je propisano da skupština uvodi i utvrđuje opštinske poreze, takse naknade i druge sopstvene prihode i istovremeno ih, saglasno članu 28. stav 1. tačka 2 navedenog zakona i uređuje. Inače, odobravanje produženja roka za izmirivanje poreske obaveze sadržano je i u članu 101. stav 6 Zakona o poreskoj administraciji („Sl.list RCG”, br. 65/01, 80/04, 29/05, i „Sl.list CG“, br. 73/10, 20/11, 28/12, 08/15, 47/17, 52/19 i 145/21), a što je i osnovni sadržaj predložene odluke.

Osnovini razlog za njeno predlaganje je želja da Opština Bar kao jedna od turističkih destinacija Crne Gore i u ovoj oblasti doprinese, u granicama svojih nadležnosti i ovlašćenja, ublažavanju brojnih negativnih efekata pandemije izazvane koronavirusom COVID – 19.

Naime, osim ugrožavanja zdravlja i života ljudi, pandemija je izazvala i najveće ekonomske probleme poslednih decenija i ekonomski pad na koji ni jedna zemlja nije mogla biti imuna, a pogotovo to nije mogla biti Crna Gora u kojoj je turizam glavna privredna grana, a koji po prirodi stvari prvi osjeti posljedice jedne ovakve situacije. Posljedice su brojne: pad platežne moći stanovništva i privrede, pad broj zaposlenih, pad gostiju zbog zatvaranja granica za ulazak stranih državljana od kojih su mnogi vlasnici brojnih objekata na području naše opštine, itd. Jednom riječju, zaleđena ekonomija.

Ako se svemu ovome dodaju i posljedice ratnih dešavanja u Ukrajini koje su u ovom trenutku objektivno nesagledive i po težini i po obimu i po vremenu trajanja, onda predložena odluka ima svoje puno opravdanje, kako sa stanovišta stvaranja povoljnijih uslova za izmirivanje obaveza dužnika, tako i sa stanovišta povećanja bužetskih prihoda po tom osnovu.

**OBRAĐIVAČ**

**Sekretarijat za finansije**

**SEKRETARIJAT ZA FINANSIJE OPŠTINE BAR**

**ZAHTJEV**

**za plaćanje poreskog duga u ratama**

**VRSTA DUGA:**

1. Porez na nepokretnost
2. Turistička taksa
3. Kamata

(Zaokružiti broj)

**PODACI O DUŽNIKU**

1. Ime i prezime i prebivalište,

odnosno naziv i sjedište

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. JMBG, odnosno poreski identifikacioni broj (PIB)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. AOP

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Adresa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Broj telefona i e - mail adresa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**DUŽNIK**

\_\_\_\_\_\_\_\_\_\_\_\_\_\_\_\_\_\_\_

U Baru, \_\_\_\_\_\_\_\_ 2022. godine